《六月廿九神林寺池上荷花》
宋代·释居简

凉沼承芳薰，急雨压炎暑。叶叶蚌触碎，顷刻万斛许。

痕玉脸能薄，著得许多雨。骈头如有愬，低簪欲相语。

摧拉翡翠翼，零乱鸳鸯羽。剩拟笺老天，细意写心膂。

约束诛云师，前驱卷晴宇。红酣尽扶起，绿摇并搴举。

蘋末风亦好，人间暍随愈。太一泠然舟，著我歌白苧。

作者简介：释居简（一一六四～一二四六），字敬叟，号北涧，潼川（今四川三台）人。俗姓龙（《补续高僧传》卷二四作王）。依邑之广福院圆澄得度，参别峰涂毒于径山，谒育王佛照德光，走江西访诸祖遗迹。历住台之般若报恩。后居杭之飞来峰北涧十年。起应霅之铁佛、西余，常之显庆、碧云，苏之慧日，湖之道场，诏迁净慈，晚居天台。理宗淳祐六年卒，年八十三，僧腊六十二。